سریہ_خالد_بن_ولید_(دومۃ_الجندل)
تفصیلی واقعہ
بیہقی نے عروہ بن زبیر کا قول بیان کیا ہے کہ جب تبوک سے واپسی میں رسول اللہ ﷺ نے مدینہ کا رخ کیا تو رجب 9 ھ میں خالد بن ولید کو 420سواروں کے ساتھ دومۃ الجندل کی طرف اکیدر بن عبد الملک (حاکم دومۃ الجندل) کو گرفتار کر کے بھیج دیا‘ اکیدر ایک کندی مسیحی تھا۔ خالد بن ولید نے عرض کیا : میرے ساتھ تھوڑے آدمی ہیں‘ بنی کلاب کی بستیوں کے اندر پہنچ کر‘ اکیدر کو گرفتار کرنا کیسے ممکن ہوگا؟ فرمایا : تم اس کو شکار کھیلتے ہوئے پاؤ گے‘ گرفتار کرلینا۔ پھر اللہ دومۃ الجندل کی فتح عنایت فرما دے گا۔ جب تم اس کو پکڑ لو تو قتل نہ کرنا‘ میرے پاس لے آنا۔ حسب الحکم خالد بن ولید چلے گئے اور اس کے قلعہ سے اتنی دور رہ گئے جتنی دور صاف چاندنی رات میں نگاہ پہنچ سکتی ہے (یعنی بقدر حد نظر) اکیدر اس وقت مکان کی چھت پر اپنی بی بی رباب بنت انیف بن عامر کندی کے ساتھ موجود تھا (سخت گرمی تھی) گرمی کی وجہ سے ایک مغنیہ باندی کو لے کر وہ قلعہ کے اوپر چڑھ گیا‘ پھر اس نے شراب (یا شربت) منگوا کر پی۔ اتفاقاً کسی نیل گائے نے قلعہ کے پاس آ کر قلعہ کے دروازہ سے سینگ رگڑنا شروع کر دیے۔ نیل گائے کو دیکھ کر اکیدر نیچے اتر کر (شکار کے ارادہ سے ) گھوڑے پر سوار ہو گیا۔ اس کے ساتھ اس کے چند گھر والے بھی سوار ہو گئے‘ ایک تو اس کا بھائی حسان تھا اور دو غلام تھے‘ یہ سب چھوٹے بھالے لے کر قلعہ سے نکل پڑے۔ جب قلعہ سے کچھ فاصلے پر پہنچ گئے تو خالد بن ولیدکے آدمیوں نے اکیدر کو پکڑ لیا‘ اکیدر قیدی ہو گیا۔ حسان نے قیدی ہونا قبول نہیں کیا اور لڑ کر مارا گیا۔ دونوں غلام اور دوسرے لوگ بھاگ کر قلعہ میں پہنچ گئے۔ حسان کے بدن پر اس وقت زربفت کی قباء تھی‘ اس کی قبا اتار لی گئی۔ پھر خالد بن ولید نے اکیدر سے کہا : میں تم کو قتل سے امن دے کر رسول اللہ ﷺکی خدمت میں لے جا سکتا ہوں بشرطیکہ تم دومہ کو فتح کرا دو۔ اکیدر نے کہا : اچھا۔ خالد بن ولید‘ اکیدرکو لے کر قلعہ کے پاس پہنچے۔ اکیدر نے قلعہ والوں کو آواز دی کہ دروازہ کھول دو۔ اہل قلعہ نے دروازہ کھولنے کا ارادہ کیا ہی تھا کہ اکیدر کے بھائی مصاد نے دروازہ کھولنے سے انکار کر دیا۔ اکیدر نے خالد بن ولیدسے کہا : تم کو معلوم ہوجانا چاہیے کہ قلعہ والوں نے جب مجھے تمہاری قید میں دیکھ لیا ہے تو اب میرے کہنے سے بھی وہ دروازہ نہیں کھولیں گے‘ اس لیے مجھے آزاد کر دو‘ میں خدا کو اور اپنے وعدہ کی پختگی کو ضامن دیتا ہوں کہ اگر میرے اہل و عیال کی امان کی شرط پر تم مجھ سے صلح کرلو گے تو میں قلعہ کھول دوں گا۔ خالد بن ولیدنے کہا : میں (ان شرطوں پر) تم سے صلح کرتا ہوں۔ اکیدر نے کہا : اگر تم چاہو تو (مقدار مال کی تعیین کا) فیصلہ خود کر دو اور اگر چاہو تو مجھے (مقدار مال کی تعیین کے ) فیصلہ کا اختیار دے دو۔ خالد بن ولید نے کہا : تم جو چاہو دے دینا‘ ہم لے لیں گے۔ چنانچہ دو ہزار اونٹ‘ چار سو خود‘ چار سو ز رہیں اور چار سو نیزے بدل صلح قرار پائے اور یہ شرط بھی ضروری قرار پائی کہ خالد بن ولید‘ اکیدر اور اس کے بھائی کو رسول اللہ ﷺ کی خدمت میں لے جائیں گے اور حضور ﷺ جو فیصلہ ان کا چاہیں گے‘ کر دیں گے۔ اس کے بعدخالد بن ولید نے اکیدر کو رہا کر دیا‘ اکیدر نے جا کر قلعہ کا دروازہ کھول دیا۔ خالد بن ولید نے اندر داخل ہو کر اکیدر کے بھائی مصاد کو گرفتار کر لیا اور بدل صلح وصول کرنے کے بعد عمرو بن امیہ ضمری کو رسول اللہ ﷺ کی خدمت میں بشارت دینے کے لیے بھیج دیا اور ضمری کے ساتھ حسان کی قباء بھی روانہ کردی۔ انس اور جابر کا بیان ہے کہ اکیدر کے بھائی حسان کی قباء جب خدمت گرامی میں پیش ہوئی تو مسلمان ہاتھوں سے چھو کر (اس کی نرمی اور بناوٹ کو) دیکھنے اور تعجب کرنے لگے۔ رسول اللہ ﷺ نے فرمایا : کیا تم کو اس (کی صنعت اور خوبصورتی) سے تعجب ہو رہا ہے؟ قسم ہے اس کی جس کے ہاتھ میں میری جان ہے! جنت کے اندر سعد بن معاذ کے رومال اس سے زیادہ خوبصورت ہوں گے۔